Source: https://www.e-dimosio.gr/ergasiaka/165220/oaed-afta-ine-ta-nea-programmata-apascholisis-pou-tha-ilopiithoun-amesa/
Timestamp: 2020-02-17 10:46:35+00:00
Document Index: 6816744

Matched Legal Cases: ['ΑΕΔ ', 'ΑΕΔ ', 'ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

ΟΑΕΔ: Αυτά είναι τα νέα προγράμματα απασχόλησης που θα υλοποιηθούν άμεσα - e-dimosio.gre-dimosio.gr
Νέα προγράμματα απασχόλησης προανήγγειλε ο διοικητής του ΟΑΕΔ, Σπύρος Πρωτοψάλτης σε συνάντηση που πραγματοποιήθηκε στα γραφεία του Οργανισμού σχετικά το όραμα και τους στόχους της νέας διοίκησης.
Οπως είπε, μέχρι το τέλος του έτους, θα προκηρυχθεί ένα νέο πρόγραμμα για 2.000 νέες θέσεις εργασίας πλήρους απασχόλησης για την πρόσληψη ανέργων οι οποίοι βρίσκονται σε ιδιαίτερα μειονεκτική θέση, ηλικίας 55 έως 67 ετών, για 12 μήνες, με δυνατότητα επέκτασης για άλλους 12 μήνες. Ως ποσό επιχορήγησης ορίζεται το 50% του μηνιαίου μισθολογικού και μη μισθολογικού κόστους του ωφελουμένου, με ανώτατο όριο τα 600 ευρώ, μηνιαίως.
Προγράμματα του ΟΑΕΔ για ανέργους 18 έως 30 ετών
Την ίδια ώρα, όπως ανέφερε ο κ. Πρωτοψάλτης, θα «τρέξει» ένα νέο πρόγραμμα για 300 ανέργους, ηλικίας από 18 έως 30 ετών, οποιασδήποτε εκπαιδευτικής βαθμίδας, που θα απασχοληθούν σε επιχειρήσεις του ιδιωτικού, αλλά και του δημόσιου τομέα, στη Δυτική Μακεδονία. Το πρόγραμμα θα αφορά θέσεις προεργασίας για επτά μήνες.
Ο διοικητής του ΟΑΕΔ ανακοίνωσε και ένα νέο πρόγραμμα που θα υλοποιηθεί στη Δυτική Μακεδονία, με στόχο την ανάσχεση του brain drain («διαρροή εγκεφάλων») και θα αφορά 250 άνεργους πτυχιούχους, ηλικίας 22 έως 39 ετών, για 12 μήνες, με ακαθάριστες αμοιβές 1.040 ευρώ για ανέργους πανεπιστημιακής εκπαίδευσης και 990 ευρώ για ανέργους τεχνολογικής εκπαίδευσης. Επίσης, ο κ. Πρωτοψάλτης συμπλήρωσε ότι θα υπάρξει και νέο πρόγραμμα κοινωφελούς εργασίας.
Οι στόχοι της νέας διοίκησης του ΟΑΕΔ
Ο κ. Πρωτοψάλτης παραδέχθηκε ότι στον ΟΑΕΔ έχουν γίνει βήματα μπροστά, αλλά υπάρχουν μεγάλα περιθώρια βελτίωσης. Οπως σημείωσε, στις προτεραιότητες της νέας διοίκησης είναι η αναβάθμιση και ο περαιτέρω εκσυγχρονισμός του Οργανισμού, με στόχο να εξελιχθεί σε έναν σύγχρονο ευρωπαϊκό οργανισμό απασχόλησης. «Επιδιώκουμε έναν εξωστρεφή Οργανισμό. Θέλουμε να είμαστε κοντά στην κοινωνία και στην αγορά εργασίας. Ήδη, έχω πραγματοποιήσει επαφές και συναντήσεις με τους εργαζόμενους» δήλωσε ο κ. Πρωτοψάλτης, ο οποίος έδωσε έμφαση στις συμπράξεις και με δημόσιους και με ιδιωτικούς φορείς, «ώστε να δουλέψουμε μαζί γι’ αυτόν τον κοινό στόχο». Για παράδειγμα, όπως ανέφερε, «επιδιώκουμε μία στενότερη συνεργασία με το υπουργείο Παιδείας, καθώς ο επανασχεδιασμός της τεχνικής εκπαίδευσης είναι προτεραιότητα της κυβέρνησης. Παράλληλα, έχουμε εντατικοποιήσει το διάλογο με τους κοινωνικούς εταίρους, οι οποίοι εκπροσωπούνται στο διοικητικό συμβούλιο του ΟΑΕΔ».
«Ο ΟΑΕΔ πιο κοντά στις τοπικές κοινωνίες»
Μεταξύ άλλων, ο διοικητής του ΟΑΕΔ σχολίασε ότι η κυβέρνηση έχει ως νούμερο ένα προτεραιότητα τη δημιουργία πολλών, καλών και ποιοτικών θέσεων εργασίας. «Βασική προϋπόθεση για την επίτευξη αυτού του στόχου είναι ένας ΟΑΕΔ ο οποίος θα συμβάλει καθοριστικά στο να υπάρχει εργατικό δυναμικό το οποίο να είναι έτοιμο να αναλάβει αυτές τις θέσεις εργασίας και να συμβάλει στην ανάπτυξη. Αυτό απαιτεί αναβάθμιση της ποιότητας, της αποτελεσματικότητας και της αποδοτικότητας του Οργανισμού» επανέλαβε ο κ. Πρωτοψάλτης. Τόνισε δε ότι θα υλοποιείται συνεχώς αξιολόγηση και επαναξιολόγηση των πολιτικών, για να γίνουν οι απαιτούμενες παρεμβάσεις, όπου κρίνεται αναγκαίο.
Τέλος, ο διοικητής του ΟΑΕΔ είπε ότι στο σχεδιασμό του Οργανισμού εντάσσεται η εξέταση βέλτιστων πρακτικών και επιστημονικά τεκμηριωμένων μεταρρυθμίσεων που έχουν γίνει. Όπως υπογράμμισε, στόχος είναι να αναδειχθούν από την υπάρχουσα εμπειρία οι πιο αποδοτικοί και αποτελεσματικοί τρόποι καταπολέμησης της ανεργίας
Προηγούμενο Προηγούμενο άρθρο Κοινωνικό τιμολόγιο ΔΕΗ: Δείτε εδω εαν είστε δικαιούχοι
Επόμενο Επόμενο άρθρο: Δωρεάν μεταπτυχιακό στο Αριστοτέλειο Πανεπιστήμιο Θεσσαλονίκης